ai4bharat/Pralekha huggingface dataset:
பிரதமர் அலுவலகம்
காமோரோஸ் அதிபருடன் பிரதமரின் சந்திப்பு
பிரதமர் திரு. நரேந்திர மோடி 10 செப்டம்பர் 2023 அன்று தில்லியில் நடைபெற்ற ஜி 20 உச்சிமாநாட்டின் போது காமோரோஸ் அதிபர் திரு. அசாலி அசோமானியை சந்தித்தார்.
ஆப்பிரிக்க ஒன்றியத்தை ஜி 20 அமைப்பில் நிரந்தர உறுப்பினராக மாற்றுவதற்கான பிரதமரின் முன்முயற்சிகளுக்கு அதிபர் அசோமானி நன்றி தெரிவித்தார். ஆப்பிரிக்காவுடனான இந்தியாவின் பங்கு மற்றும் தொடர்புகளைக் கருத்தில் கொண்டு, இந்தியாவின் ஜி 20 தலைமைப் பதவியின் போது இது நிகழ்ந்தது என்று அவர் தனது மகிழ்ச்சியைப் பகிர்ந்து கொண்டார். இது இந்தியா - காமோரோஸ் உறவுகளுக்கு ஊக்கமளிக்கும் என்று அவர் கருதினார். இந்தியாவின் ஜி-20 மாநாட்டின் வெற்றிக்காக பிரதமருக்கு அவர் மேலும் வாழ்த்து தெரிவித்தார்.
ஜி 20 அமைப்பில் இணைந்ததற்காக ஆப்பிரிக்க ஒன்றியம் மற்றும் காமோரோசுக்கு வாழ்த்து தெரிவித்த பிரதமர், உலகளாவிய தெற்கின் குரலை வெளிப்படுத்துவதற்கான இந்தியாவின் முயற்சிகளை எடுத்துரைத்தார், மேலும் ஜனவரி 2023 இல் இந்தியா கூட்டிய உலகளாவிய தெற்குக்கான குரல் உச்சிமாநாட்டை அவர் நினைவு கூர்ந்தார்.
இருதரப்பு நட்புறவு குறித்து விவாதிக்கவும் இரு தலைவர்களுக்கும் வாய்ப்பு கிடைத்தது. நடந்து வரும் பல்வேறு முயற்சிகள் குறித்து திருப்தி தெரிவித்த அவர்கள், கடல்சார் பாதுகாப்பு, திறன் மேம்பாடு மற்றும் வளர்ச்சி கூட்டாண்மை போன்ற துறைகளில் ஒத்துழைப்பிற்கான வாய்ப்புகள் குறித்து விவாதித்தனர்.
பாதுகாப்பு அமைச்சகம்
கப்பற்படை தலைமை தளபதி மாலத்தீவுகளுக்கு பயணம்
கப்பற்படை தலைமை தளபதியாக பொறுப்பேற்றப் பின் அட்மிரல் ஆர் ஹரிகுமார் முதன்முறையாக 2022 ஏப்ரல் 18 முதல் 20 வரை மாலத்தீவுகளில் பயணம் மேற்கொண்டார்.
இந்தப் பயணத்தின்போது, மாலத்தீவுகள் குடியரசின் மாண்புமிகு அதிபர் திரு இப்ராஹிம் முகமது சோலிஹ், வெளியுறவு அமைச்சர் மேன்மைதங்கிய திரு அப்துல்லா ஷாஹித், பாதுகாப்பு அமைச்சர் மேன்மைதங்கிய திருமதி மரியம் அகமது தீதி, ராணுவ தளபதி மேஜர் ஜென்ரல் அப்துல்லா ஷமால் ஆகியோரையும், அட்மிரல் ஹரிகுமார் சந்தித்தார்.
நீர்நிலை வரைபடம் குறித்த ஒத்துழைப்புக்கு ஏற்பட்டுள்ள புரிந்துணர்வு ஒப்பந்தத்தின்கீழ் கூட்டாக நீர்நிலை வரைபட ஆய்வினை மேற்கொள்ள மாலத்தீவுக்கு சென்றிருக்கும் ஐ என் எஸ் சட்லஜ் கப்பலில் மாலத்தீவுகளில் தேசிய பாதுகாப்புப் படைகளின் தலைவரையும், அந்நாட்டின் பாதுகாப்பு அமைச்சரையும் கவுரவிக்கும் வகையில் ஏப்ரல் 18 அன்று இவர்களுக்கு அட்மிரல் ஆர் ஹரிகுமார் விருந்தளித்தார். இந்தியாவும், மாலத்தீவுகளும் கூட்டாக தயாரித்துள்ள முதலாவது கடல்போக்குவரத்து சார்ந்த சாசனத்தை கப்பற்படை தளபதி வெளியிட்டார்.
பிரதமர் நரேந்திர மோடியால் உருவாக்கப்பட்ட மதிப்பு, பேச்சுவார்த்தை, ஒத்துழைப்பு, அமைதி, வளம் என்ற 5 கருத்துக்களை உள்ளடக்கிய தொலைநோக்கு பார்வையின் வழிகாட்டுதலுடன் மேற்கொள்ளப்பட்டு இருக்கும் கப்பற்படை தளபதியின் பயணம் நெருக்கமான கடல் பகுதியை கொண்ட இந்தியா-மாலத்தீவுகள் இடையேயான நீண்டகால இருதரப்பு உறவுகள் மேலும் வலுப்பட்டு நீடிக்கும் என்று எதிர்பார்க்கப்படுகிறது. மேலும், பாதுகாப்பு மற்றும் கடல் பகுதி சார்ந்த இருதரப்பு ஒத்துழைப்பை விரிவுபடுத்துவதற்கான புதிய வழிகளையும் இந்த பயணம் அடையாளம் காணும் என்று கூறப்படுகிறது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818340
உள்துறை அமைச்சகம்
காந்தி நகரில் உள்ள தேசிய தடய அறிவியல் பல்கலைக்கழகத்தின் பட்டமளிப்பு விழாவில் உரையாற்றிய மத்திய உள்துறை மற்றும் கூட்டுறவுத் துறை அமைச்சர் திரு அமித் ஷா பல்கலைக்கழக வளாகத்தில் பல்வேறு பிரிவுகளையும் தொடங்கிவைத்தார்
காந்தி நகரில் உள்ள தேசிய தடய அறிவியல் பல்கலைக்கழகத்தின் பட்டமளிப்பு விழாவில் மத்திய உள்துறை மற்றும் கூட்டுறவுத் துறை அமைச்சர் திரு அமித் ஷா உரையாற்றினார். பல்கலைக்கழக வளாகத்தில் பல்வேறு பிரிவுகளையும் அவர் தொடங்கிவைத்தார். இந்த விழாவில் குஜராத் உயர்நீதிமன்ற தலைமை நீதிபதி அர்விந்த் குமார், குஜராத் சட்டத்துறை அமைச்சர் திரு ராஜேந்திர திரிவேதி, மத்திய உள்துறை செயலாளரும், தேசிய தடய அறிவியல் பல்கலைக்கழகத்தின் துணைவேந்தருமான டாக்டர் ஜெ எம் வியாஸ் மற்றும் பிரமுகர்கள் கலந்துகொண்டனர்.
பட்டமளிப்பு விழாவில் பங்கேற்க மாணவர்களுக்கு வாழ்த்து தெரிவித்த திரு அமித் ஷா, உலகின் முதலாவது தடய அறிவியல் பல்கலைக்கழகத்திலிருந்து பட்டங்கள் பெற்று, சமூகத்திற்குச் செல்லும் மாணவர்களுக்கு இது மிகவும் முக்கியமான நாள் என்று குறிப்பிட்டார். 21 நாடுகளைச் சேர்ந்த 91 மாணவர்கள் உட்பட 1132 மாணவர்கள் தடய அறிவியலின் பல்வேறு பிரிவுகளில் நிபுணர்களாக சமூகத்திற்கு செல்லவிருக்கிறார்கள் என்று அவர் கூறினார்.
டிஎன்ஏ-வுக்கான சிறப்பு மையம், சைபர் பாதுகாப்புக்கான சிறப்பு மையம், புலனாய்வு மற்றும் தடய உளவியலுக்கான சிறப்பு மையம் ஆகியவற்றை தொடங்கிவைத்த உள்துறை அமைச்சர், இவை கற்பித்தல், பயிற்சி மற்றும் ஆலோசனைக்கான முக்கிய மையங்களாக இருக்கும் என்றார். மேலும் இவை தடய அறிவியல் ஆராய்ச்சி உலகின் குவி மையமாக இந்தியாவை மாற்றும் என்றும் அவர் நம்பிக்கை தெரிவித்தார்.
பிரதமர் திரு நரேந்திர மோடி தலைமையிலான மத்திய அரசு இந்திய தண்டனைச் சட்டம், குற்றவியல் தண்டனைச் சட்டம், சாட்சிகள் சட்டம் ஆகியவற்றின் காலத்திற்கேற்ப மாற்றத்தை ஏற்படுத்தவிருப்பதாக திரு அமித் ஷா குறிப்பிட்டார். சுதந்திரத்திற்குப் பின் இந்தச் சட்டங்களை இந்திய தன்மைக்கேற்ப மாற்றவில்லை என்பதையும் அவர் சுட்டிக்காட்டினார். சுதந்திர இந்தியாவின் கண்ணோட்டத்திற்கு ஏற்ற வகையில் இந்த சட்டங்களை மாற்ற வேண்டியது அவசியம் என்றும் அவர் கூறினார். பெருவாரியான மக்களுடன் விவாதித்து இந்த சட்டங்களில் மாற்றங்கள் கொண்டுவரப்பட உள்ளதாகவும் அவர் தெரிவித்தார்.
பிரதமர் திரு நரேந்திர மோடி தலைமையிலான மத்திய அரசின் ஆதரவுடன் 2025-க்குள் அனைத்து மாநிலங்களிலும் தேசிய தடய அறிவியல் பல்கலைக்கழகத்தின் வளாகங்கள் அமைக்கப்படுவது பூர்த்தியடையும் என்று எதிர்பார்ப்பதாக திரு அமித் ஷா தெரிவித்தார். தற்சார்பு இந்தியா என்பதை நனவாக்கும் விதமாக இந்திய நிறுவனங்களால் முழுவதும் உள்நாட்டிலேயே வடிவமைக்கப்பட்ட இரண்டு தடய அறிவியல் நடமாடும் பரிசோதனைக் கூடங்கள் உருவாக்கப்பட்டிருப்பதாக அவர் கூறினார். இத்தகைய நடமாடும் பரிசோதனைக் கூடங்கள் ஒவ்வொரு மாவட்டத்திலும் இருப்பதற்கு வகை செய்யப்படும் என்று அவர் தெரிவித்தார்.
பட்டங்கள் பெறும் மாணவர்கள் தங்களுக்காக பாடுபடுவதோடு, மற்றவர்களுக்காகவும், நாட்டுக்காகவும் பாடுபடுவது கூடுதல் திருப்தியையும், மகிழ்ச்சியையும் அளிக்கும் என்று அவர் குறிப்பிட்டார். மாணவர்களும், இளைஞர்களும் தங்களின் தாய்மொழியை ஒருபோதும் மறக்கக் கூடாது என்பதை அறிவுறுத்திய உள்துறை அமைச்சர் திரு அமித் ஷா, மருத்துவம், பொறியியல் உள்ளிட்ட தொழில்நுட்பம் சார்ந்த படிப்புகளையும் தாய்மொழிகளில் கொண்டுவர அரசு நடவடிக்கை எடுத்து வருவதாகத் தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1855082
நிதி அமைச்சகம்
விசாகப்பட்டிணத்தில் வருமான வரித்துறை சோதனை
விசாகப்பட்டிணத்தை சேர்ந்த ஒரு குழுமம் தொடர்பான தேடுதல் மற்றும் பறிமுதல் நடவடிக்கைகளை ஆந்திரப் பிரதேசம், சத்திஸ்கர், நாக்பூர் மற்றும் கொல்கத்தாவில் உள்ள 17 இடங்களில் 2021 ஆகஸ்ட் 25 அன்று வருமான வரித்துறை மேற்கொண்டது.
காய்கறி எண்ணெய், மாங்கனீசு தாது மற்றும் இரும்பு கலப்பு உள்ளிட்ட தொழில்களில் இந்த குழுமம் ஈடுபட்டுள்ளது. கைப்பட எழுதப்பட்டுள்ள குறிப்பேடுகள்/ஆவணங்கள், கணக்கில் காட்டப்படாத பண பரிவர்த்தனை குறித்த காகிதங்கள் உள்ளிட்டவை தேடுதலின் போது கண்டறியப்பட்டு பறிமுதல் செய்யப்பட்டன.
செலவுகளை அதிகப்படுத்திக் காட்டுதல், எண்ணையை பணத்திற்கு விற்றல் மற்றும் விலைகளை குறைத்து காட்டுதல் ஆகியவற்றில் குழுமம் ஈடுபட்டிருந்தது கண்டறியப்பட்டது. விற்பனையை குறைத்து காட்டியதும் கண்டுபிடிக்கப்பட்டது.
கணக்கில் காட்டப்படாத ரூ 3 கோடி பணம் பறிமுதல் செய்யப்பட்டது. சுமார் ரூ 40 கோடி தொடர்பான கணக்கில் காட்டப்படாத பரிவர்த்தனைகள் குறித்த ஆதாரங்கள் கிடைத்துள்ளன. மேற்கொண்டு விசாரணை நடைபெற்று வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1749643
தகவல் மற்றும் ஒலிபரப்பு அமைச்சகம்
53வது இந்திய சர்வதேச திரைப்பட விழாவில், ஒரு அனிமேஷன் படம் உள்பட 3 ஜப்பானிய படங்கள் திரையிடப்படுகின்றன
ஜப்பானிய திரையுலகம் 100 ஆண்டுகளுக்கு மேல் மிகச்சிறந்த திரைப்படங்களை வெளியிட்டு வந்துள்ளது. ஒசு, மிசோகுச்சி, குரோசவா போன்ற உலகத்தரம் வாய்ந்த இயக்குநர்கள் கோலோச்சிய பூமி ஜப்பான். அந்நாட்டிலிருந்து இம்முறை ஒரு அனிமேஷன் படம் உள்பட 3 திரைப்படங்கள் இந்திய சர்வதேச திரைப்பட விழாவில் திரையிடப்படவுள்ளன.
மசாக்கி குடோ இயக்கிய ஏ பார் ஷோர் , யமாசாக்கி ஜூய்சிரோ இயக்கிய யமாபுக்கி, கோஜி யமாமுரா இயக்கிய டஜன்ஸ் ஆப் நார்த்  ஆகியவை அப்படங்கள். இதில் டஜன்ஸ் ஆப் நார்த் அனிமேஷன் படமாகும். மூன்று இயக்குநர்களும் உலகப்புகழ் பெற்றவர்கள் என்பது குறிப்பிடத்தக்கது.
ஏ பார் ஷோர்  படம், பள்ளி செல்லும் மாணவியின் படிப்பு தடைபட்டு, இளைஞன் ஒருவனுடன் ஏற்பட்ட நேசத்தால், ஒரு ஆண் குழந்தைக்கு தாயாகிறாள். கணவனுக்கு வேலை போய்விட, அந்தப்பெண் நைட்கிளப்பில் வேலை பார்க்க வேண்டிய கட்டாயம் ஏற்படுகிறது. முதிர்ச்சியற்ற அவர்களது வாழ்க்கையில் ஏற்படும் சச்சரவுகளை விளக்குகிறது இப்படம்.
யமாபுக்கி திரைப்படமும் ஒரு இளம்பெண்ணின் வாழ்வில் நிகழும் அன்றாட போராட்டங்களை விவரிக்கும் படமாகும். அனிமேஷன் படம், 2011-ல் ஜப்பானில் ஏற்பட்ட நிலநடுக்கத்துக்கு பிந்தைய பாதிப்புகளை விளக்குகிறது.
உள்துறை அமைச்சகம்
முன்னாள் படை வீரர் பங்களிப்பு சுகாதார திட்டத்தின் கீழ் 2ஆம் உலகப்போர் வீரர்கள், அவசரக்கால நியமன அதிகாரிகள், குறுகிய பணிக் கால நியமன அதிகாரிகள் மற்றும் பணிக் காலத்திற்கு முன்பு பணி ஓய்வுபெறுபவர்களின் மருத்துவ வசதிக்கான அனுமதிக்கு மத்திய அமைச்சரவை ஒப்புதல்
40,000-த்திற்கும் மேற்பட்ட நபர்கள் பயன்பெறுவார்கள்
முன்னாள் படை வீரர் பங்களிப்பு சுகாதாரத் திட்டத்தின் கீழ் 2ஆம் உலகப்போர் வீரர்கள், அவசரக்கால நியமன அதிகாரிகள், குறுகிய பணி கால நியமன அதிகாரிகள் மற்றும் பணிக் காலத்திற்கு முன்பு பணிஓய்வு பெறுபவர்களின் மருத்துவ வசதிக்கான அனுமதிக்கு பிரதமர் திரு.நரேந்திர மோடி தலைமையிலான மத்திய அமைச்சரவை ஒப்புதல் வழங்கியுள்ளது.
இதனால் முன்னாள் படை வீரர் பங்களிப்பு சுகாதாரத் திட்டத்தின் கீழ் இதுவரை சேர்க்கப்படாத 43,000 நபர்கள், முன்னாள் படை வீரர் பங்களிப்பு சுகாதாரத் திட்டத்தின் கீழ் பணமில்லா மருத்துவ சிகிச்சை பெறும் பலன் கிடைக்கப் பெறுவார்கள். சில நிபந்தனைகளுக்கு உட்பட்டு முன்னாள் படை வீரர் பங்களிப்பு சுகாதாரத் திட்டத்தின் கீழ் 425 சிறு மருத்துவமனைகள், பட்டியலில் சேர்க்கப்பட்டுள்ள 2,500க்கும் மேற்பட்ட தனியார் மருத்துவமனைகள் மற்றும் நாட்டில் உள்ள அனைத்து அரசு மருத்துவமனைகள் வழியாக இவர்கள் இந்த வசதிகளை பயன்படுத்திக் கொள்ளலாம்.
போர்க் கைம்பெண்களுக்கு, முன்னாள் படைவீரர் பங்களிப்பு சுகாதாரத் திட்டத்தின் ஒருமுறை பங்களிப்பிலிருந்து விலக்கு அளிக்கவும் ஏற்பாடு செய்யப்பட்டுள்ளது.
2003ஆம் ஆண்டு ஏப்ரல் மாதம் தேசிய ஜனநாயக கூட்டணி அரசால் தொடங்கப்பட்ட முன்னாள் படை வீரர் பங்களிப்பு சுகாதாரத்திட்டம் 54 லட்சம் ஓய்வூதியம் பெறும் முன்னாள் படை வீரர்கள், அவர்களை சார்ந்திருப்பவர்கள் மற்றும் இதரப் பிரிவினர், தரமுள்ள மருத்துவ சிகிச்சை பெறுவதற்கு வழிவகுக்கிறது.
ரசாயனம் மற்றும் உரங்கள் அமைச்சகம்
மகாராஷ்டிராவுக்கு 1 ஜுலை முதல் 16 ஜுலை வரையிலான காரீஃப் பருவ காலகட்டத்துக்குத் தேவைப்படும் என்று தெரிவிக்கப்பட்டுள்ள 8.83 லட்சம் மெட்ரிக்.டன் என்ற அளவைத் தாண்டி 11.96 லட்சம் மெட்ரிக்.டன் யூரியா கிடைக்கின்றது.
விதைப்புக்காலத்திற்கு முன்னரே தங்களுக்கு எவ்வளவு உரம் தேவை என்று மாநிலங்கள் தெரிவித்துள்ளனவோ அந்த அளவு உரங்களை சரியான நேரத்திலும் போதுமான அளவிலும் நாட்டில் உள்ள அனைத்து மாநிலங்களுக்கும் விநியோகிப்பதை இந்திய அரசின் உரங்கள் துறை உறுதி செய்கிறது.
மகாராஷ்டிரா மாநிலத்துக்கு ஒட்டுமொத்த காரீஃப் பருவத்திற்கான  தேவை 15 லட்சம் மெட்ரிக் டன் யூரியா என்று தெரிவிக்கப்பட்டிருந்தது. ஏற்றுக்கொள்ளப்பட்டுள்ள விநியோகத் திட்டத்தின்படி உரங்களை கட்டாயமாக விநியோகிக்க வேண்டும் என்று விநியோகஸ்தர்களுக்கு அறிவுறுத்தப்பட்டுள்ள நிலையில் உரவிநியோகத்தை தினமும் உரங்கள் அமைச்சகம் தீவிரமாக கண்காணித்து வருகிறது. நாட்டின் எந்தப் பகுதியிலாவது உரங்கள் உடனடியாகத் தேவை என்ற நிலை ஏற்பட்டால், உரங்கள் துறையானது உடனடியான நடவடிக்கைகளை எடுத்து வருகின்றது..
1 ஏப்ரல் முதல் 16 ஜுலை வரை யூரியாவின் தேவை 8.8 லட்சம் மெ.டன் ஆகும். தொடக்க இருப்பான 4.02 லட்சம் மெட்ரிக்.டன் உரத்தையும் சேர்த்து மொத்தமாக 11.96 லட்சம் மெட்ரிக்.டன் யூரியா கிடைக்குமாறு ஏற்பாடு செய்யப்பட்டுள்ளது.
இந்தக் காலகட்டத்தில் யூரியாவின் நேரடிப் பணப்பரிமாற்றப் பயன்  விற்பனை 9.57 லட்சம் மெட்ரிக் டன்னாக இருக்கிறது. கடந்த ஆண்டின் இதே காலப்பிரிவில் யூரியாவின் நேரடிப் பணப்பரிமாற்றப் பயன் விற்பனை 4.70 மெ.டன்னாக இருந்தது. இந்தப் பருவத்தில் எதிர்பாராத நிலையில் விற்பனை அதிகரித்திருந்தாலும் கூட தட்டுப்பாடு இல்லாமல் போதுமான அளவில் யூரியா கிடைப்பதற்கான ஏற்பாடு செய்யப்பட்டு உள்ளது.
தற்போதைய ஜுலை மாதத்தில் 3.15 லட்சம் மெட்ரிக்.டன் தேவைப்படும் என்று தெரிவிக்கப்பட்டு இருந்த நிலையில் அதையும் தாண்டி உரங்கள் துறை 4.34 லட்சம் மெட்ரிக்.டன்  யூரியா கிடைக்க ஏற்பாடு செய்து.ள்ளது. 16-7-2020 அன்றுள்ள நிலவரப்படி முடிவு இருப்பான 2.38 லட்சம் மெட்ரிக்.டன் யூரியா நடப்பு மாதத்தின் எஞ்சியுள்ள நாட்களுக்கான தேவையைப் பூர்த்தி செய்யும். ஏற்கனவே இந்தக் காலகட்டத்திற்கான தேவையாக 1.52 லட்சம் மெட்ரிக்.டன் தான் தெரிவிக்கப்பட்டு இருந்தது. ஏற்றுக் கொள்ளப்பட்ட விநியோகத் திட்டத்தின்படியே யூரியா விநியோகம் தொடர்ந்து மேற்கொள்ளப்பட்டு வருகிறது.
சிறப்பு சேவைகள் மற்றும் கட்டுரைகள்
பாபு ஜகஜீவன்ராமின் 115-வது பிறந்ததினம்
முன்னாள் துணை பிரதமர் பாபு ஜகஜீவன்ராமின் 115-வது பிறந்ததினம், சென்னை துறைமுகத்தின் சார்பில் சேப்பாக்கம் எழிலகத்தில் இன்று கொண்டாடப்பட்டது. இதனையொட்டி சென்னை துறைமுகத்தின் துணைத் தலைவர் திரு.எஸ்.பாலாஜி அருண் குமார் மற்றும் மூத்த அதிகாரிகள் அவரது புகைப்படத்திற்கு மலர் தூவி மரியாதை செலுத்தினார்.
இதன் தொடர்ச்சியாக சென்னை துறைமுகத்தின் மூத்த அதிகாரிகள் தண்டையார்பேட்டை வீட்டுவசதி காலனியில் உள்ள விளையாட்டு வளாகத்தில் அமைந்திருக்கும் பாபு ஜகஜீவன்ராமின் சிலைக்கு மரியாதை செலுத்தினர்.
பாதுகாப்பு அமைச்சகம்
விமானப்படை பயிற்சி மையத்தில் நடைபெற்ற ஒருங்கிணைந்த பயிற்சி நிறைவு அணிவகுப்பு
இந்திய விமானப்படையின் ஃப்ளையிங் மற்றும் தரைக் கட்டுப்பாட்டுப் பிரிவுகளில் பணியாற்றத் தேர்ந்தெடுக்கப்பட்ட 175 வீரர்களின் பயிற்சிக்காலம் முடிவடைந்ததைக் குறிக்கும் விதமாக, துண்டிக்கல்லில்  உள்ள விமானப்படை பயிற்சி மையத்தில், ஒருங்கிணைந்த பயிற்சி நிறைவு அணிவகுப்பு, டிசம்பர் 18, 2021 அன்று நடைபெற்றது. விமானப்படை தலைமைத் தளபதி, ஏர் சீஃப் மார்ஷல் வி.ஆர்.சௌத்ரி, பிவிஎஸ்எம், ஏவிஎஸ்எம், விஎம், ஏடிசி, சிறப்பு விருந்தினராகப் பங்கேற்று பயிற்சி நிறைவு அணிவகுப்பைப் பார்வையிட்டு, தொழில் ரீதியான பயிற்சியை வெற்றிகரமாக நிறைவு செய்த ஃபிளைட் கேடட்டுகளுக்கு , ‘குடியரசுத் தலைவரின் பதக்கத்தை‘ வழங்கினார். பயிற்சியை நிறைவுசெய்த அதிகாரிகளில் 28 பெண்களும் அடங்குவர்.
இந்த நிகழ்சசியில் இந்தியக் கடற்படையைச் சேர்ந்த 2 அதிகாரிகள், இந்தியக் கடலோரக் காவல்படையைச் சேர்ந்த 9 அதிகாரிகள் மற்றும் வியட்நாம் நாட்டைச் சேர்ந்த மூன்று கேடட்டுகளுக்கும், விமானம் ஓட்டும் பயிற்சி பெற்றதற்கான பதக்கம்  வழங்கப்பட்டது.
பயிற்சியின்போது, பல்வேறு பிரிவுகளிலும் சிறந்துவிளங்கிய அதிகாரிகளுக்கு, விமானப்படை பயிற்சிப் பிரிவின் ஏர் ஆபிசர் கமாண்டிங் இன் சீஃப் ஏர்மார்ஷல் மனவேந்திர சிங் பதக்கங்களை அணிவித்தார்.
இந்த பயிற்சி நிறைவு அணிவகுப்பையொட்டி நடைபெற்ற வாண் சாகசத்தில் பிளாட்டஸ் பிசி-7, ஹாக் மற்றும் பயிற்சி விமானமான கிரன் மற்றும் சேடக் ரக ஹெலிகாப்டர்கள் நிகழ்த்திய சாகசங்கள், பார்வையாளர்களை வெகுவாகக் கவர்ந்தது.
இந்த பயிற்சி நிறைவு அணிவகுப்பையொட்டி நடைபெற்ற வாண் சாகசத்தில் பிளாட்டஸ் பிசி-7, ஹாக் மற்றும் பயிற்சி விமானமான கிரன் மற்றும் சேடக் ரக ஹெலிகாப்டர்கள் நிகழ்த்திய சாகசங்கள், பார்வையாளர்களை வெகுவாகக் கவர்ந்தது.
உள்நாட்டு விமானப் போக்குவரத்து அமைச்சகம்
சர்வதேச சிவில் விமானப் போக்குவரத்து அமைப்பு உருவாக்கிய சுற்றுச்சூழல் பாதுகாப்புக்கான வழிகாட்டுதல்களை சிவில் விமானப்போக்குவரத்துத் தலைமை இயக்குநரகம் ஏற்றுக்கொண்டுள்ளது
நிலையான விமானப் போக்குவரத்து நடைமுறைகளை ஊக்குவிக்கவும், விமானத் துறையிலிருந்து பசுமைக்குடில் வாயு வெளியேற்றத்தைக் குறைக்கவும் அரசு எடுத்துள்ள நடவடிக்கைகள் வருமாறு:
சர்வதேச சிவில் விமானப் போக்குவரத்து அமைப்பு  உருவாக்கிய சுற்றுச்சூழல் பாதுகாப்புக்கான வழிகாட்டுதல்களை சிவில் விமானப்போக்குவரத்துத் தலைமை இயக்குநரகம்  அதன் தரநிலைகள் மற்றும் பரிந்துரைக்கப்பட்ட நடைமுறைகள்  மூலம் ஏற்றுக்கொண்டு சிவில் விமான ஒழுங்குமுறைகள்  வடிவில் வெளியிட்டுள்ளது.
தூய்மை எரிபொருள்களின் பயன்பாட்டை ஊக்குவிப்பதற்காக நாட்டில் உயரி-விமான எரிபொருள்  திட்டத்தை முன்னெடுத்துச் செல்ல பெட்ரோலியம் மற்றும் இயற்கை எரிவாயு அமைச்சகம்  ஒரு திட்டக் குழுவை அமைத்துள்ளது. இக்குழுவின் விதிமுறைகளில், மூலப்பொருட்கள் உற்பத்தி/ தேவை, தொழில்நுட்பம், இந்தியத் தரநிர்ணய அமைவனத்தின் தரநிலைகள், என்ஜின் செயல்திறன் மீதான விளைவுகள் போன்றவை அடங்கும். இக்குழு தனது பரிந்துரைகளுடன் கூடிய அறிக்கையை மத்திய உள்துறை அமைச்சகத்திடம் சமர்ப்பித்துள்ளது.
தற்போதுள்ள மற்றும் வரவிருக்கும் விமான நிலையத் திட்டங்களுக்கான எரிசக்திப் பயன்பாட்டைக் குறைப்பதை நோக்கமாகக் கொண்ட தரவு வெளியீடு போன்ற முன்முயற்சிகளை இந்திய விமான நிலைய ஆணையம் மேற்கொண்டுள்ளது. கரியமில வாயு வெளியேற்றத்தைக் குறைப்பது குறித்து விமானப் போக்குவரத்துக் கட்டுப்பாட்டாளர்களுக்கு விழிப்புணர்வை ஏற்படுத்தும் வகையில் அவர்களுக்குப் பயிற்சித் திட்டத்தின் ஒரு பகுதியாக பயிற்சித் தொகுப்பு ஒன்றும் உருவாக்கப்பட்டுள்ளது.
இந்திய விமான நிலைய ஆணையம், இந்திய விமானப்படையுடன் கலந்தாலோசித்து, விண்வெளிப் பயன்பாட்டை மேம்படுத்தியுள்ளது, இதன்விளைவாகக் கரியமில வாயு வெளியேற்றம் குறைக்கப்பட்டுள்ளது.
சிவில் விமானப் போக்குவரத்து அமைச்சக இணையமைச்சர் திரு வி.கே.சிங்  இன்று மாநிலங்களவையில் கேள்விஒன்றுக்கு எழுத்துப்பூர்வமாக அளித்த பதிலில் இந்தத் தகவலைத் தெரிவித்தார்.
குடியரசுத் துணைத் தலைவர் செயலகம்
மகாவீரர் ஜெயந்தியை முன்னிட்டு குடியரசுத் துணைத் தலைவர் நாட்டு மக்களுக்கு வாழ்த்து
குடியரசுத் துணைத் தலைவர் திரு.எம்.வெங்கையா நாயுடு, மகாவீரர் ஜெயந்தியை முன்னிட்டு நாட்டு மக்களுக்கு வாழ்த்துகளைத் தெரிவித்துள்ளார். தனது வாழ்த்துச் செய்தியில், பகவான் மகாவீரர், இப்புவியில் மக்களின் மனம் கவர்ந்த ஆன்மீகத் தலைவராக விளங்கினார் என்று குறிப்பிட்ட அவர், கொவிட்-19ஆல் ஏற்பட்டுள்ள இந்த நெருக்கடியான சூழலில், மகாவீரரின் வாழ்க்கையிலிருந்து உத்வேகத்தைப் பெறுமாறு மக்களைக் கேட்டுக் கொண்டார்.
அறிவியல் மற்றும் தொழில்நுட்பத்துறை
உலோக காற்று மின்கலன்களுக்காக குறைந்த செலவில் தரமான வினையூக்கிகள் உருவாக்கம்
புதிய விலைமதிப்பற்ற உலோகத்தின் அடிப்படையில் 2 வெவ்வேறு விதமான எதிர்வினைகளை வினையூக்கும் திறன்வாய்ந்த மின்-வினையூக்கியால் உலோக காற்று மின்கலன்களின் கட்டணத்தைக் குறைத்து தரத்தை உயர்த்த முடியும்.
பல்வேறு விதமான எரிசக்திகளுக்குத் தேவை அதிகரித்து வரும் நிலையில் லித்தியம்-அயான் மின்கலன், ஈயம் அமில மின்கலன், ரெடாக்ஸ் சார்ந்த மின்கலன், லித்தியம்- காற்று மின்கலன், துத்தநாகம் காற்று மின்கலன், சோடியம்- அயான் மின்கலன், எரிபொருள் மின்கலம் போன்ற பல்வேறு எரிசக்தி உபகரணங்களை உருவாக்கும் முயற்சிகள் உலகம் முழுவதும் மேற்கொள்ளப்பட்டு வருகிறது.
இந்திய அரசின் அறிவியல் மற்றும் தொழில்நுட்ப துறையின் கீழ் தன்னாட்சி மேம்பாட்டு மற்றும் ஆராய்ச்சி மையமாக இயங்கும் தூள் உலோகம் மற்றும் புதிய பொருள்களுக்கான சர்வதேச மேம்பட்ட ஆராய்ச்சி மையம், குறைந்த செலவிலான மின்-வினையூக்கியை உருவாக்கியுள்ளது. பயன்படுத்தப்பட்ட அயோனாமர்களை மீண்டும் பயன்படுத்தவும் இந்த வினையூக்கி முறை உபயோகமாக இருக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1730034
----
(Visitor Counter : 219
மத்திய அமைச்சரவை
சீர்மரபினர், நாடோடி இனத்தவர் நலன் மற்றும் வளர்ச்சி வாரியம் அமைப்பதற்கான திட்ட முன்வடிவுக்கு மத்திய அமைச்சரவை ஒப்புதல்
சீர்மரபினர் மற்றும் நாடோடி இனத்தவரின் நலனுக்கும், வளர்ச்சிக்குமான வாரியம் அமைப்பதற்கு பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது.
இந்த நாட்டின் மிக ஒடுக்கப்பட்ட குடிமக்களை சென்றடைவதில் தேசிய ஜனநாயகக் கூட்டணி அரசு உறுதியுடன் இருக்கிறது. சமுதாயத்தில், சீர்மரபினர் மற்றும் நாடோடி இன மக்கள் மிகவும் பின்தங்கிய நிலையில் உள்ளனர். இவர்களை சென்றடைவது கடினமாக உள்ளதால், பெரும்பாலும் இவர்கள் விடுபட்டுவிடுகிறார்கள். சீர்மரபினரும், நாடோடியின மக்களும், பட்டியல் இனத்தவர், பழங்குடியின மக்கள், பிற்படுத்தப்பட்டவர்கள் ஆகிய பிரிவுகளில் பரந்துபட்டு இருக்கிறார்கள். சிலர் இந்த மூன்று பிரிவுகளிலும் வகைப்படுத்தப்படாமலும் உள்ளனர்.
நித்தி ஆயோக்கின் துணைத் தலைவர் தலைமையில் அமைக்கப்பட்ட குழுவிற்கு ஒப்புதல் அளிக்கப்பட்டுள்ளதால், இதுவரை வகைப்படுத்தப்படாமல் உள்ள சீர்மரபினர் மற்றும் நாடோடி இன மக்களை அடையாளம் காணும் பணியை செய்து முடிக்க முடியும்.
உள்துறை அமைச்சகம்
டவ்-தே புயலை எதிர்கொள்ளும் தயார் நிலை குறித்து குஜராத், மகாராஷ்டிரா முதல்வர்களுடன் மத்திய உள்துறை அமைச்சர் ஆய்வு : 24 மணி நேர கட்டுப்பாட்டு அறை திறப்பு
டவ்-தே புயல் தொடர்பாக பிரதமர் திரு நரேந்திர மோடி, கடந்த 15ம் தேதி நடத்திய உயர்நிலை கூட்டத்தை தொடர்ந்து, மத்திய உள்துறை அமைச்சர் திரு அமித்ஷா, குஜராத் மற்றும் மகாராஷ்டிரா முதல்வர்கள், டாமன் மற்றும் டையு, தத்ரா நகர் ஷவேலி நிர்வாகிகளுடன் காணொலி காட்சி மூலம் இன்று ஆய்வு கூட்டம் நடத்தினார். இதில் புயலை எதிர்கொள்ளும் தயார்நிலை குறித்து ஆலோசிக்கபட்டது.
புயலால் பாதிப்பு ஏற்படும் பகுதிகளில் சுகாதார வசதிகளின் தயார் நிலை குறித்து உள்துறை அமைச்சர் கேட்டறிந்தார். கொவிட் மருத்துவமனைகள், பரிசோதனைக் கூடங்கள், தடுப்பூசி சேமிப்பு கிடங்குகள் ஆகியவற்றில் மின் தடை ஏற்பட்டால், மாற்று ஏற்பாடுகளை தயார்நிலையில் வைக்கும்படி மாநில நிர்வாகிகள்/ மாவட்ட ஆட்சியர்களுக்கு திரு அமித்ஷா உத்தரவிட்டார். போக்குவரத்து பாதிப்பு ஏற்படும் வாய்ப்புகள் உள்ளதால், மருத்துவமனைகளில் அத்தியாவசியப் மருந்து பொருட்களை போதிய அளவில் இருப்பு வைப்பதை உறுதி செய்யும்படியும் அவர் அறிவுறுத்தினார்.
புயல் கடந்து செல்லும் பகுதிகளில் உள்ள மருந்துவமனைகளில், நோயாளிகளின் பாதுகாப்பை உறுதி செய்ய தேவையான நடவடிக்கைகளை எடுக்கவும் அவர் உத்தரவிட்டார். ஆக்ஸிஜன் உற்பத்தி மையங்களுக்கு அருகில் அமைக்கப்பட்ட தற்காலிக கொவிட் மையங்களில் உள்ள நோயாளிகளை இதர மருத்துவமனைகளுக்கு மாற்றலாம் எனவும் அவர் ஆலோசனை வழங்கினார்.
மகாராஷ்டிரா, குஜராத் மாநிலங்களில் உள்ள ஆக்ஸிஜன் உற்பத்தி ஆலைகள் மீதான புயலின் தாக்கம் குறித்தும் மத்திய உள்துறை அமைச்சர் ஆய்வு செய்தார்.
மருத்துவமனைகளுக்கு ஆக்ஸிஜன் விநியோகத்தில் பாதிப்பு ஏற்படாத வகையில், 2 நாட்களுக்கு தேவையான ஆக்ஸிஜனை முன்கூட்டியே இருப்பு வைக்கும்படியும், ஆக்ஸிஜன் டேங்கர்களையும் முன்கூட்டியே அனுப்பும்படியும் அவர் உத்தரவிட்டார். மின் தடை ஏற்படாமல் இருப்பதை உறுதி செய்ய, மின் உற்பத்தி நிலையங்களில் தேவையான பாதுகாப்பு நடவடிக்கைகளை மேற்கொள்ளவும் திரு அமித்ஷா உத்தரவிட்டார்.
குஜராத் தொழிற்சாலைகளில் பாதுகாப்பை உறுதி செய்யும்படி அவர் கேட்டுக் கொண்டார்.
மத்திய அரசும் அதன் அமைப்புகளும் முழு ஒத்துழைப்பு அளிக்கும் என மத்திய உள்துறை அமைச்சர் உறுதி அளித்தார்.
மத்திய உள்துறை அமைச்சகத்தில் 24 மணி நேரமும் செயல்படும் கட்டுப்பாட்டு அறை செயல்படுவதாகவும், அதை மாநிலங்கள் எந்த உதவிக்கும், எப்போது வேண்டுமானாலும் தொடர்பு கொள்ள முடியும் எனவும் திரு அமித்ஷா தெரிவித்தார்.
பாதுகாப்பு படைகள் தயார் நிலையில் இருப்பதாகவும், விமானங்கள் மூலம் கண்காணிப்பு பணி மேற்கொள்ளப்பட்டு வருவதாகவும் அவர் கூறினார்.
மத்திய உள்துறை அமைச்சர் உத்தரவுப்படி, தேவையான அனைத்து நடவடிக்கைகளும் எடுப்பதாக குஜராத் மற்றும் மகாராஷ்டிர முதல்வர்கள் உறுதி அளித்தனர்.
மத்திய உள்துறை அமசை்சகம் மாநிலங்கள் / யூனியன் பிரதேசங்களுடன் தொடர்ந்து தொடர்பில் உள்ளது. தேசிய பேரிடர் மீட்பு குழுவினர் படகுகள், மரம் வெட்டும் இயந்திரங்கள், தொலை தொடர்பு சாதனங்களுடன் தயார் நிலையில் உள்ளனர். குஜராத்துக்கு கூடுதலாக 15 மீட்புக்குழுக்கள், விமானம் மூலம் அனுப்பப்படுகின்றனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1719102
சட்டம் மற்றும் நீதித்துறை அமைச்சகம்
பிரத்யேக வணிக நீதிமன்றங்கள், சட்ட செயல்திறனில் ஒரு புதிய சகாப்தம்
சீரற்ற மற்றும் தானியங்கி வழக்கு ஒதுக்கீடு வணிக நீதிமன்றங்களில் புரட்சியை ஏற்படுத்தியுள்ளது. மார்ச், 2023 நிலவரப்படி, சிஐஎஸ் 3.2 மென்பொருளைப் பயன்படுத்தி தில்லியில் உள்ள பிரத்யேக வணிக நீதிமன்றங்கள் 1821 வழக்குகளை மனித தலையீடு இல்லாமல், முகமற்ற, வெளிப்படையான மற்றும் நம்பகமான வழக்குப் பணிகளை ஒதுக்கீடு செய்துள்ளன.
உள்துறை அமைச்சகம்
கார்பி ஒப்பந்தம் - “கிளர்ச்சியில்லா வளமிக்க வடகிழக்கிற்கான” பிரதமரின் லட்சியத்தை அடைவதில் மற்றுமொரு மைல்கல்: திரு அமித் ஷா
அசாமின் எல்லைப்புற ஒற்றுமையை உறுதிப்படுத்தும் வகையில், பல தசாப்தங்களாக நீடிக்கும் நெருக்கடியை முடிவுக்கு கொண்டுவரும் வகையிலும், வரலாற்று சிறப்புமிக்க கார்பி அங்க்லாங் ஒப்பந்தம் மத்திய உள்துறை அமைச்சர் திரு அமித் ஷா தலைமையில் புதுதில்லியில் இன்று கையெழுத்தானது.
அசாம் முதல்வர் திரு ஹிமாந்த பிஸ்வ சர்மா, மத்திய துறைமுகங்கள், கப்பல் போக்குவரத்து & நீர்வழிகள் மற்றும் ஆயுஷ் அமைச்சர் திரு நித்யானந்த் ராய், மத்திய உள்துறை இணை அமைச்சர் திரு துலிராம் ரோங்காங்க், கேஏஏசி தலைமை செயற்குழு உறுப்பினர், கார்பி லோங்க்ரி வடக்கு கச்சார் மலைகள் விடுதலை முன்னணி பிரதிநிதிகள், கார்பி லோங்க்ரி மக்கள் ஜனநாயக குழு, ஐக்கிய மக்கள் விடுதலை படை, கார்பி மக்கள் விடுதலை புலிகள் ஆகியவற்றின் பிரதிநிதிகள், மற்றும் மத்திய உள்துறை அமைச்சகம் மற்றும் அசாம் அரசின் மூத்த அதிகாரிகள் இந்த நிகழ்வில் பங்கேற்றனர்.
இந்த வரலாற்று சிறப்புமிக்க ஒப்பந்தத்தின் மூலம், 1000-க்கும் அதிகமான ஆயுதமேந்திய வீரர்கள் வன்முறையை கைவிட்டு சமுதாய நீரோட்டத்தில் இணைந்தனர். கார்பி பகுதிகளின் வளர்ச்சிக்காக ரூ 1000 கோடி மதிப்பிலான சிறப்பு மேம்பாட்டு தொகுப்பு மத்திய மற்றும் அசாம் அரசுகளால் ஐந்து வருடங்களில் வழங்கப்படும்.
நிகழ்ச்சியில் பேசிய திரு அமித் ஷா, “கிளர்ச்சியில்லா வளமிக்க வடகிழக்கிற்கான” பிரதமர் திரு நரேந்திர மோடியின் லட்சியத்தை அடைவதில் மற்றுமொரு மைல்கல்லாக கார்பி ஒப்பந்தம் அமைந்துள்ளதாக கூறினார். இன்றைய ஒப்பந்தம் அசாமின் வரலாற்றில் பொன்னெழுத்துகளால் பொறிக்கப்படும் என்று அவர் கூறினார்.
திரு நரேந்திர மோடி பிரதமராக பொறுப்பேற்றதில் இருந்து கவனம் பெற்ற பகுதியாக வடகிழக்கு திகழ்வதோடு, அப்பகுதியின் ஒட்டுமொத்த வளர்ச்சி, அமைதி மற்றும் வளம் ஆகியவை அரசின் முக்கிய முன்னுரிமைகளாக திகழ்வதாக அமைச்சர் கூறினார்.
ஆயுதங்களை கைவிடுபவர்களை தேசிய நீரோட்டத்திற்கு அழைத்து வந்து, அவர்களோடு கனிவுடன் பேசி, அவர்கள் கேட்பதை விட அதிகமாக வழங்குவது திரு மோடி அரசின் கொள்கை என்று திரு அமித் ஷா கூறினார்.
இந்த கொள்கையின் காரணமாகவே பழைய பிரச்சினைகளை ஒவ்வொன்றாக நாம் களைந்து வருகிறோம் என்றும் ஆட்சிக்காலத்தில் கையெழுத்திடப்பட்ட ஒப்பந்தங்களில் உள்ள அனைத்து வாக்குறுதிகளும் நிறைவேற்றப்படுவதாகவும், திரு மோடி அரசின் சாதனையாக இது விளங்குவதாகவும் மத்திய உள்துறை அமைச்சர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1752066